*Arbejd i selvvalgte grupper og skriv en myte, idet I forholder jer til de faglige pointer, som I har lært indtil videre i forløbet om myter.*

**Retningslinjer for opgavens indhold og gruppearbejdet:**

* Alle deltagere i gruppen skal være aktive og kunne komme til orde.
* Mindst én deltager sørger for at nedskrive jeres myte, fx i google docs, så alle har tilgang til produktet. Husk at skrive navn på jeres produkt.
* Inden I skriver jeres myte, skal I læse ’tjeklisten’ nedenfor, så I får inspiration til, hvad myten skal omhandle og indeholde.
* Lav en brainstorm sammen, hvor I deler jeres idéer. Skriv ned undervejs.
* Revidér jeres idéer og mytens fortælling, mens I skriver. Man laver sjældent et fuldendt produkt uden konstant revision.
* Hav det sjovt sammen og se opgaven som en kreativ, faglig leg. I må på ingen måde føle, at jeres arbejde er blasfemisk og forkert. Vi arbejder ud fra tanken om, at myter konstrueres af mennesker, og vi bruger de faglige værktøjer, som vi har lært.
* Giv jer god tid. Fordybelse leder til refleksion og læring.
* Når I er færdige med at skrive jeres myte, skal I fremlægge jeres produkt for klassen. I må meget gerne gøre jeres præsentation underholdende, visuel og dramatisk.

**Tjekliste til produktion af myte**

**Genre**: Afgør om myten skal være fx en kosmogoni, theogoni eller antropogoni. Myten kan også være eskatologisk og apokalyptisk eller primært ætiologisk. En myte kan også forklare baggrunden for et ritual og dermed have en rituel funktion. Disse ting er med til at afgøre mytens genre.

**Synsvinkel**: skriv fra en ’indefra’ synsvinkel, så I udtrykker en religiøs og mytisk forståelse af verden.

**Tema**: find på et eller flere spændende temaer, som myten omhandler.

**Titel**: jeres myte skal have en titel, når I har skrevet den.

**Budskab**: myter har som regel et budskab til modtageren. Her kan etik fx spille ind, og myten kan være normativ.

**Ætiologiske** **elementer**: myten skal gerne forklare årsagerne til en omstændighed eller situation.

**Religiøs** **kontekst**: forhold jer til det religiøse, mytologiske univers, som myten indgår i. I er velkomne til at skrive inden for en kendt tradition, men I kan også opfinde jeres helt eget mytologiske univers.

**Tid** **og** **sted**: forhold jer til, hvor og hvornår myten foregår (urtid, historisk fortid, nutid eller fremtid).

**Plot og persongalleri**: mytens handling og karakterer er vigtige for dens indhold og budskab. Find på en god storyline med nogle spændende karakterer.

**Mytiske elementer**: det interessante ved myter er især de overnaturlige elementer, såsom guder, engle, en trickster, mirakler, mana og tabu, symboler, magiske tal, osv. Inddrag selvvalgte mytiske elementer.

**Struktur**: myter opstiller hyppigt modsætninger og gør sine pointer tydelige vha. modsætningspar.

**Ritual og kultdrama**: overvej, hvordan mytens indhold relaterer til praksis. Kan myten fx reaktualiseres ved et ritual? Diskuter til sidst i jeres arbejde, om jeres myte kan dramatiseres som et skuespil. I må meget gerne dramatisere myten og selv spille rollerne.

